רונן מיילי
**רונן מיילי** (נולד ב-8 בנובמבר 1977) הוא יזם, מפיק ואיש עסקים ישראלי בתחומי הפנאי, בידור, לייף סטייל, חיי לילה, פרסום, נדל"ן, אירוח והסעדה. כיהן בעבר כיושב ראש איגוד הברים והמועדונים בישראל.

ביוגרפיה
--------

מיילי נולד וגדל בשכונת פרדס כץ בבני ברק, בנם האמצעי של כרמלה ואבי. התגייס לצה"ל בשנת 1996, ושירת כלוחם ביחידת המסתערבים דובדבן. עם שחרורו עבר להתגורר בלונדון למשך כשנתיים וחצי. לאחר שובו לישראל החל לעבוד בחנות התקליטים ״קרמבו רקודרדס״ ברחוב שינקין בתל אביב, והפיק אירועים תחת המותג.

החל את דרכו בסצנת חיי הלילה של תל אביב בסוף שנות ה-90 כאיש יחסי ציבור של מועדונים, בהם ה"דינמו דבש", ה"למון", ה-"TLV" ה-"Vox" והאומן 17 הירושלמי שעבר לתל אביב. בשנת 2005 מונה למנכ"ל האומן 17 בתל אביב במקומו של ראובן לובלין, מייסד המועדון.

החל משנת 2008 הקים מיילי מספר בתי קפה, ברים ומועדונים בתל אביב, בהם ״החתול והכלב״, ״מרחב ירקון״, ״סקס בוטיק״, "בית וייס", "מועדון השושו", ״הגג״, קפה טשרניחובסקי ומציצים.

לאורך השנים, הפיק מיילי מסיבות ענק בערים שונות בישראל, ובין הפקותיו המוכרות ניתן למנות את רייב פורים בכיכר המדינה בתל אביב בשנים 2014–2018 ובשדרות שאול המלך תל אביב בשנים 2012–2013; הפקות "מיוזיק פארק עצמאות" בתל אביב בשנים 2016–2017; מסיבות הרחוב בשדרות רוטשילד בתל אביב בשנים 2009–2012; מסיבות חוף בחוף אכדיה בהרצליה בשנים 2012–2013.

בשנת 2014 היה שותף להפקת שני מופעי פופ בינלאומיים – ג'סטין טימברלייק וליידי גאגא – שהופיעו בפארק הירקון בתל אביב. כמו כן היה שותף גם להפקת המופע של הזמרת לנה דל ריי שבוטל לבסוף עקב מבצע "צוק איתן".

בשנת 2017 השתתף מיילי בתוכנית "ריסטארט" בערוץ 10 המנסה לסייע לאנשים להיגמל מאורח חיים לא בריא ולהחזירם למסלול חיים נורמטיבי ותקין.

נשוי לזוהר, ולהם שלושה ילדים. המשפחה מתגוררת בתל אביב.

פעילות עסקית
------------

בשנת 2017 הקים מיילי את המותג ״Music Tel Aviv״, תחתיו הפיק אירועי תרבות, בידור ופנאי רבים, שהבולט שבהם הוא הופעת יום העצמאות של די.ג'יי סולומון בפארק הירקון, הנערכת ברצף בכל שנה מאז 2016, וכן המופע "X" של צמד התקליטנים השוויצרי אדריאטיק בפארק אריאל שרון. כמו כן מפיקה החברה מידי שנה, בחג פורים וחג השבועות, פסטיבלי מוזיקה במדבר בהשתתפות אמנים בינלאומיים בסצנת המוזיקה האלקטרונית.

מיילי הוא הבעלים, במשותף עם איש העסקים הראל בלו, של קולקציית חופי הים Bayz המחזיקה בחופי ים ומועדוני גלישה בתל אביב (הילטון, מציצים, החוף הנפרד), נתניה (פולג) ואילת. בנוסף, הוא שותף בסוכנות המשפיענים הבינלאומית Goat, אשר נמצאת בבעלות משותפת של משרד הפרסום עם קבוצת בלוסטון וחברת התוכן peach. כמו כן, הוא הבעלים של חברת 'בולדוג' המספקת שירותי סאונד ותאורה להפקות ואירועים.

במאי 2023 שכר מיילי, יחד עם היזמים יוסי אבו ושיר אלרואי, מחברת הנדל"ן YBOX את מתחם הבית הסקוטי ביפו למשך 10 שנים. השלושה מתעתדים לשפץ ולהכשיר את מבני המתחם כך שיציעו כ־3,500 מ"ר בנויים של מלון בוטיק בן כ־70 חדרים בגדלים שונים, כולל מסעדת שף ובר.

פעילות ציבורית
--------------

בשנת 2010, כחלק מפעילותו בתחום הלילה של תל אביב, איגד 120 בעלי עסקים והקים את איגוד הברים והמועדונים בישראל, בו כיהן כיושב ראש עד לשנת 2020. האיגוד מסייע לבעלי עסקים בתחום חיי הלילה, ופועל להסדרת תקנות וחקיקה בנושאים כמו צפיפות במועדונים, איסור עישון, סלקציה וביטוח ייחודי לעסקים הפועלים בלילה. כחלק מפעילותו יזם מיילי והיה שותף לניסוח הקוד האתי לניהול מועדונים וברים, יחד עם הפרופסור אסא כשר, העוסק בעיקר בנושא ניהול עסקים הפועלים בלילה.

מיילי יזם שיתופי פעולה עם עמותת "אור ירוק", בעיקר בנושא המאבק בנהיגה בשכרות והיה מהפעילים בקידום החוק האוסר מכירת אלכוהול אחרי השעה 23:00, וכמו כן עם משטרת ישראל בנושא תלונות שווא של בליינים במועדונים.

במסגרת העשייה המוניציפלית בתל אביב, היה שותף מיילי להקמת כנסים שנתיים בנושא רישוי עסקים לטובת המועדונים והברים בעיר, והוא פעיל במסגרת סיעת "רוב העיר" לקידום נושאים כגון: תיירות פנים, רווחה וזכויות של סטודנטים בעיר, חיי לילה ותרבות וסיוע לעסקים קטנים. מיילי הוא חבר בפאנל התיירות ובפאנל עסקים קטנים ובינוניים בעיריית תל אביב-יפו, וכמו כן שותף במנהלת עיר עולם ותיירות, חבר במועצה הציבורית לשביל העצמאות וחבר בוועדת רישוי עסקים של העירייה.

הוא ממייסדי עמותת יחידת דובדבן, והיה חבר בוועד המנהל שלה. במסגרת העמותה גייס מלגות לחיילים בודדים, עסק בפרויקט הנצחה והיה אחראי למיזמים חברתיים של העמותה.

בשנת 2016 לקח חלק במאבק הברים והמועדונים באקו"ם בשל הדרישה לגבות מהם 10% מההכנסות תמורת הזכות להשמיע מוזיקה בתחומם.

בעת מגפת הקורונה בוטלו הפקות רבות של מיילי שתוכננו לקיץ 2020, ובעקבות כך הוא העביר חלק גדול מפעילותו לרשתות החברתיות, והפיק הופעות בפייסבוק לייב ובאינסטגרם, כמו גם הופעה גדולה ביום העצמאות ששודרה ברשת 13. בשנה זו לקח חלק דומיננטי במאבק בעלי העסקים בנושא מענקי הממשלה עקב השבתת חיי הלילה בעקבות המגפה, והתעמת עם ראש הממשלה בנימין נתניהו בראיון טלוויזיוני. ביולי 2020 היה ממארגני מחאת בעלי העסקים שהפגינו בכיכר רבין בתל אביב כנגד התנהלות הממשלה בעניינם.

קישורים חיצוניים
----------------

* איך מפיקים מסיבה עם 35 אלף איש?, זום אין – יום בחייו של בעל מקצוע ישראלי, עם רונן מיילי, מתוך ערוץ היוטיוב של כאן תאגיד השידור הישראלי
* ליאורה קפלן, האיש שעומד מאחורי האומן 17, באתר הארץ, 21 בדצמבר 2007
* קרן צור, פאנל חיי לילה: עיר בלי הפסקה, במיתון קל, באתר כלכליסט, 20 ביולי 2009
* חן שליטא, ‏ברוני הלילה: מיהן הקבוצות השולטות בסצנת חיי הלילה של תל-אביב?, באתר גלובס, 16 באוקטובר 2009
* שרית מנחם כרמי, הסו-שף של אשתו, באתר הארץ, 10 בנובמבר 2010
* יערה יעקב, שומר הברים, באתר nrg ‏, 8 בינואר 2011
* מכנה משותף – ארבעה אנשים יפים שחוגגים כל השנה. באתר את, 10 ביולי 2014
* מאי פלטי ורתם איזק, מצעד העשור: רונן מיילי. באתר Time Out תל אביב, 26 בינואר 2016
* המצליחנים הצעירים של ישראל 2016 – רונן מיילי, מלך חיי הלילה. באתר COSMAG‏, 8 בספטמבר 2016
* יצאנו לדרינק עם רונן מיילי. באתר מגזין בלייזר, 17 במרץ 2016
* אלכסנדרה לוקש, הקאמבק של "מציצים", באתר ynet, 27 במרץ 2016
* תיקי גולן, רונן מיילי מחדד את הגבול בין דמיון למציאות, באתר ynet, 12 ביולי 2019
* כמו חתול וכלב: מלכי חיי הלילה עושים שלום בל אביב באתר timeout‏, 3 בספטמבר 2019
* נועה בונה, "תל אביב של אחרי הקורונה תהיה שווה מתמיד", באתר Timeout תל אביב, 6 במאי 2021

הערות שוליים
------------

1. ↑  רועי צור, ‏רונן מיילי מתכונן להפקת הענק הבאה, באתר ‏מאקו‏, 14 בדצמבר 2017
2. ↑  רועי צור, ‏רונן מיילי מתכונן להפקת הענק הבאה, באתר ‏מאקו‏, 14 בדצמבר 2017
3. ↑  אתר למנויים בלבד גאיה קורן, מה שקורה בחתול והכלב נשאר בחתול והכלב, באתר "ידיעות אחרונות", 20 ביולי 2016
4. ↑  ליאורה קפלן, האיש שעומד מאחורי האומן 17, באתר הארץ, 21 בדצמבר 2007
5. ↑  נועה רוזין, אוכל ומוזיקה במציצים: המסעדה המסקרנת שתחזיר את התל אביבים לחוף, באתר Timeout תל אביב, 10 באפריל 2016
6. ↑  ליידי גאגא תגיע לישראל, מתוך הבלוג "דיתה עופרים – צרכנות יופי", 9 ביוני 2014.
7. ↑  לנה דל ריי לראשונה בישראל, באתר jokepost,‏ מאי 2014
8. ↑  "אני רוצה את החיים שלי בחזרה": האם מלך חיי הלילה יצלח את השינוי?. באתר ערוץ 10, 7 ביוני 2017.
9. ↑  תיקי גולן, רונן מיילי מחדד את הגבול בין דמיון למציאות, באתר ynet, 12 ביולי 2019
10. ↑  רונן מיילי מביא לנו את סולומון ואת הבית הסקוטי. זאת העיר שלו, באתר Timeout תל אביב, 21 ביולי 2023
11. ↑  זוהר צלח, ‏"מעולם לא היה לנו ערב ממוצע בישראל", באתר ‏מאקו‏, 5 באפריל 2023
12. ↑  יש סיבה לשמוח: המופע הענק של אדריאטיק ינחת בעיר ביום העצמאות, באתר Timeout תל אביב, 23 בפברואר 2023
13. ↑  יובל אראל, אדריאטיק וסלומון בדרך לישראל, מתוך הבלוג של יובל אראל, 26 בינואר 2022
14. ↑  "Hilton Bay": המתחם החדש והנוצץ בתל אביב, באתר ‏מאקו‏, 15 באוגוסט 2018
15. ↑  אסף אוני, ‏הכירו את סוכנות המשפיענים החדשה שמגיעה לתל אביב, באתר גלובס, 26 בדצמבר 2020
16. ↑  חברת בולדוג, באתר Israeli Companies
17. ↑  יובל ניסני, ‏הנכד של תשובה יהפוך בית לשימור ביפו למלון בוטיק, באתר גלובס, 5 במאי 2023
18. ↑  "אין למדינה כלים להתמודד עם חינוך לחיי לילה", באתר ynet, 18 במאי 2011
19. ↑  חן שמש, המשטרה בעד בעלי הברים בתל אביב. באתר עכבר העיר, 16 באפריל 2010.
20. ↑  עדיה פיטרמן, יו"ר איגוד הברים לעיריית ת"א: "תנו לנו את הכבוד שמגיע לנו", באתר TheMarker‏, 9 באוגוסט 2010
21. ↑  תיקי גולן, רונן מיילי מחדד את הגבול בין דמיון למציאות, באתר ynet, 12 ביולי 2019
22. ↑  תמר דרסלר, ‏אקו"ם דורשת 10% מהכנסות המועדונים תמורת הזכות להשמיע מוזיקה, באתר מעריב אונליין, 21 בינואר 2016
23. ↑  "לצד הבלבול, שומעים קולות של שמחה" באתר ישראל היום, 26 במאי 2020
24. ↑  המסיבה היחידה בעיר: הלילה של תל אביב עובר לטלוויזיה באתר ‏, 28 באפריל 2020
25. ↑  יו"ר איגוד הברים והמועדונים לרה"מ: "לא נשרוד", באתר כאן – תאגיד השידור הישראלי, 7 ביולי 2020
26. ↑  איתי בלומנטל, אלפים רבים בהפגנה הגדולה ביותר מאז הקורונה: "זו הכרזת מלחמה", באתר ynet, 11 ביולי 2020

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"רונן מיילי"**.